SVEUČILIŠTE U SPLITU

FILOZOFSKI FAKULTET

Povjerenstvo za izdavačku djelatnost

Split, veljača, 2006.

***4. ANEKS***

***PRAVILNIKA IZDAVAČKE DJELATNOSTI***

 ***(4) Pravila o izgledu fakultetskih izdanja***

(4.1.) ***IZGLED OMEĐENIH PUBLIKACIJA (knjiga, udžbenika, monografija...)***

* Knjiga kao tiskana i/li elektronska omeđena publikacija (mjesno i/li daljinski dostupna) mora imati najmanje 50 stranica, ne računajući korice i naslovnu stranicu.
* Svakoj knjizi se dodjeljuje ISBN broj. To je jedinstveni broj za određeni naslov ili neizmjenjeno izdanje knjige, koji se samo jednom smije dodijeliti jednom naslovu ili izmijenjenom izdanju istog naslova.
* Na omotu/koricama svake omeđene publikacije u nadnaslovu se mora nalaziti puni naziv Fakulteta, te naziv mjesta i godine izdanja.
* Na hrptu publikacije moraju stajati skraćeni podaci o autoru/-ici i naslovu djela.
* Formati omeđenih publikacija su u pravilu B5 i A4, a uvezi mogu biti tvrdi ili meki. Posebna izdanja mogu imati poseban format.
* Likovnoj opremi i dizajnu korica mora se posvetiti posebna pažnja.
* Na poleđini preliminarne stranice navodi se: naziv nakladničke cjeline, njezina numeracija, zatim puni naslov djela, pa ispod toga Povjerenstvo za izdavačku djelatnost (njegov sastav), te glavni/odgovorni urednik/-ca, ilustrator/-ica, dizajner/-ica korica/omota.
* Na glavnoj naslovnoj stranici moraju biti: podaci o autoru/-ici ili autorima/-cama, naslov publikacije, logo Fakulteta, izdavač koji sadrži ime Fakulteta koje odobrava tiskanje ili elektronsko objavljivanje publikacije, ime Odsjeka, fakultetskog Centra ili ustrojstvene jedinice Fakulteta koja izdaje publikaciju, te mjesto i godina izdavanja.
* Na kraju glavne naslovne stranice (ili na njenoj poleđini, ovisno o ukupnom broju ovih podataka) moraju se nalaziti sljedeći podaci: mrežna stranica izdavača, lektor/-ica, prevoditelj/-ica, recenzenti/-ce, autori/-ce ilustracija, fotografija ili crteža, izvorni naslov ako je djelo prevedeno, redni broj izdanja, CIP zapis, ISBN broj (koji se navodi na tri mjesta u publikaciji: u CIP zapisu, ispod CIP zapisa, na omotu u okviru bar koda ili na omotu bez bar koda), te zabranu kopiranja sa zaštitom autorskih prava.
* Prva sljedeća stranica iza glavne naslovne stranice je sadržaj djela, kojemu može prethoditi posveta ili neki kraći citat.
* U kolofonu se navode podaci o adresi izdavača, o računalnoj obradi, prijelomu, nakladi (tiražu) i tiskari.

(4.2.) ***IZGLED SERIJSKIH (NEOMEĐENIH) PUBLIKACIJA (časopisa, zbornika, godišnjaka...)***

- Serijske publikacije mogu biti tiskane (časopis, godišnjak, zbornik) ili izdane u različitim oblicima (na CD-u, na mrežnoj (WEB) stranici Fakulteta ili u elektroničkom obliku).

- Mogu se objavljivati (u dijelovima) uzastopno, s brojčanim i kronološkim oznakama, ako ih se namjerava objavljivati neograničeno.

- Brojevi volumena ili godišta označavaju se arapskim brojevima i registriraju se kontinuirano.

- Godina izdavanja mora se poklapati s jednom kalendarskom godinom, a ako se razlikuju, treba navesti obje godine.

- Format serijskih publikacija u pravilu je B5 i A4.

- Publikacija mora imati svoj ISSN broj, kao i UDK oznake svakog članka objavljenog u njima.

- Ostale važne elemente izgleda serijskih publikacija definirat će poslovnici uredništava koji su budu oformili u funkciji izdavanja tih djela.

(4.3.) ***IZGLED ELEKTRONSKIH PUBLIKACIJA (mrežnih,on line...)***

* Po jedan primjerak svake objavljene elektronske publikacije (djela i/li teksta) mora se poslati Nacionalnoj i sveučilišnoj knjižnici u Zagrebu.
* Svaka elektronska publikacija mora sadržavati sljedeće osnovne bibliografske podatke za svoju identifikaciju:
* 1. Naslov, koji treba biti jednoznačan, jasan i treba ga navoditi u istom obliku na svim mjestima na publikaciji (na naslovnici i u zaglavlju html-a).
* 2. Impresum treba minimalno sadržavati: podatak o odgovornosti, tj. ime osobe ili naziv tijela koje je odgovorno za sadržaj i izradu publikacije (autor/-ica, nakladnik/-ca, urednik/-ca); datum objavljivanja (postavljanja publikacije na mrežu) i podatak o učestalosti objavljivanja (datum izlaženja novog broja) i datum osuvremenjivanja (zadnje promjene sadržaja); podatak o izdanju (npr. verzija 2.0, 2. prerađeno izdanje i sl.); mjesto objavljivanja odnosno sjedište nakladnika.
* Oblik/format podataka u kojem se publikacija objavljuje može biti jedan od sljedećih: format za obradu teksta (Word), *portable document format* (PDF) ili *hypertext markup language* (HTML). Publikacija se može objaviti na mreži u više različitih formata. Povjerenstvo odabire onaj format koji se može pohraniti u izvornom obliku i tako sačuvati integritet i autentičnost građe (izgled, dizajn, način pretraživanja), te osigurati čitljivost podataka. Prednost se daje standardnim formatima.
* Moguće je svako tiskano djelo objaviti istovremeno i u elektronskom obliku, na primjer dio tiraža se tiska, a dio bude objavljen na CD-u ili na WEB-u Fakulteta kao elektronsko izdanje. O tome odlučuje Povjerenstvo, u skladu sa raspoloživim financijskim sredstvima.